Forslag til EUROPA-PARLAMENTETS OG RÅDETS DIREKTIV om ændring af Rådets direktiv 96/16/EF om statistiske undersøgelser af mælk og mejeriprodukter

(forelagt af Kommissionen)

BEGRUNDELSE

Rådets direktiv 96/16/EF vedrører statistiske undersøgelser af mælk og mejeriprodukter. I Kommissionens beslutning 97/80/EF er der fastsat gennemførelsesbestemmelser til direktivet.

Det hedder i direktivets artikel 8: "Kommissionen forelægger senest den 1. juli 1999 Rådet en rapport om de indvundne erfaringer med gennemførelsen af dette direktiv. I denne anledning forelægger den især resultaterne af den i artikel 4, stk. 2, nævnte undersøgelse i givet fald ledsaget af forslag med hensyn til den endelige periode".

Efter en interimsrapport af 27.9.2000 (KOM(2000) 600 endelig) er der blevet udarbejdet en endelig rapport om hele udarbejdelsen og gennemførelsen af lovgivningen på området.

Denne endelige rapport fra Kommissionen til Rådet og Europa-Parlamentet indeholder en teknisk evaluering af de forskellige aspekter af gennemførelsen af direktiv 96/16/EF.

På baggrund af konklusionerne i denne rapport samt de indvundne erfaringer må det konstateres, at det er nødvendigt at ændre retsforskrifterne om statistikker over mælk og mejeriprodukter, så de i højere grad opfylder de behov, som den fælles landbrugspolitik stiller.

Specielt må der tages hensyn til mælkeproteins voksende betydning. Udviklingen inden for mælk og mejeriprodukter gør det nødvendigt, at man har rådighed over pålidelige og sammenlignelige oplysninger om proteinindholdet i de vigtigste mejeriprodukter.

Også oplysninger om den regionale produktion af komælk har fået voksende betydning. Generelt er de regionale statistikker vigtige, fordi den fælles landbrugspolitik i stigende grad bliver en territorial politik, hvilket kræver detaljerede oplysninger på regionalt og lokalt niveau.

I mælkesektoren gør der sig også det forhold gældende, at mælkekvoterne i størstedelen af medlemsstaterne af praktiske grunde tildeles på regionalt niveau, selv om beslutnings- og forvaltningsmyndigheden vedrørende mælkekvoteordningen fortsat ligger hos medlemsstaten. Det er derfor særdeles nyttigt at kende produktionsniveauet i de forskellige regioner i EU. Disse oplysninger er et vigtigt input i forbindelse med de analyser, der skal gennemføres som led i den fælles landbrugspolitik.

Et andet vigtigt emne er definitionen af undersøgelsesenhederne. Mælkesektoren undergår en hurtig udvikling hen imod større virksomhedskoncentration. Der kan kun udarbejdes sammenlignelige statistikker over mælk og mejeriprodukter, hvis undersøgelsesenhederne er sammenlignelige, og hvis underopdelingsniveauet er fastlagt således, at man undgår fortrolighedsproblemer, samtidig med at oplysningerne om mejeriernes struktur bliver registreret bedst muligt.

Endelig bør der gøres en særlig indsats for at forbedre metodologien for udarbejdelse af statistikker over mælk og mejeriprodukter, bl.a. ved at anvende årlige standardspørgeskemaer, der udfyldes af medlemsstaterne på grundlag af en model, der er udarbejdet af Kommissionen.

2003/0060 (COD)

Forslag til EUROPA-PARLAMENTETS OG RÅDETS DIREKTIV om ændring af Rådets direktiv 96/16/EF om statistiske undersøgelser af mælk og mejeriprodukter

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen [1],

[1] EFT C af , s. .

i henhold til fremgangsmåden i traktatens artikel 251 [2], og

[2] EFT C af , s. .

ud fra følgende betragtninger:

(1) Formålet med Rådets direktiv 96/16/EF [3] er at give pålidelige oplysninger om mælkeproduktionen og dens anvendelse og pålidelige, regelmæssige og aktuelle oplysninger om mælkeleverancerne til de foretagender, som behandler eller forarbejder mælk, samt om produktionen af mejeriprodukter i medlemsstaterne.

[3] EFT L 78 af 28.3.1996, s. 27.

(2) Under hensyn til den voksende økonomiske betydning af mælkens indhold af protein bliver det mere og mere nødvendigt at have statistiske oplysninger om proteinindholdet i de vigtigste mejeriprodukter til rådighed.

(3) Der er en stigende specialisering i landbruget generelt, og i mælkesektoren specielt ses der i øjeblikket en regional specialisering, som medfører meget store forskelle mellem regionerne i de enkelte medlemsstater, hvilket giver behov for detaljerede oplysninger på regionalt og lokalt niveau.

(4) Der bør gennemføres mere præcise undersøgelser af produktionen og anvendelsen af mælk i landbrugsbedrifterne efter standardiserede kriterier, og der bør gennemføres undersøgelser i de lokale produktionsenheder, som behandler eller forarbejder mælken.

(5) For at sikre, at resultaterne er sammenlignelige, bør der udarbejdes metodologiske rapporter i et standardiseret format -

UDSTEDT FØLGENDE DIREKTIV:

Artikel 1

I Rådets direktiv 96/16/EF foretages følgende ændringer:

1. I artikel 2 indsættes følgende efter nr. 2:

"Med henblik på anvendelsen af nr. 1 og 2, jf. Rådets forordning (EØF) nr. 696/93 om de statistiske enheder til observation og analyse af det produktive system i Det Europæiske Fællesskab [4], forstås ved "undersøgelsesenhed": et foretagende eller en del af et foretagende (f.eks. værksted, fabrik, butik, kontor, mine, lager) beliggende på et geografisk identificerbart sted. På dette sted eller med dette sted som udgangspunkt udøves økonomiske aktiviteter i et og samme foretagende, som - med en enkelt undtagelse - beskæftiger en eller flere personer (også på deltid). Bortset fra de medlemsstater, som får foretagendernes samtykke til at undlade at lade dataene være fortrolige, er undersøgelsesenhederne de lokale enheder."

[4] EFT L 76 af 30.3.1993, s. 1.

2. I artikel 4 foretages følgende ændringer:

a) I stk. 1, litra b), indsættes følgende:

"iv) proteinindholdet i de vigtigste mejeriprodukter

v) den producerede mængde komælk i landbrugsbedrifterne på regionalt niveau, nærmere bestemt territorial enhed på NUTS 2-niveau, opgjort efter den måle- eller estimeringsmetode, der er bedst egnet til at give pålidelige data

vi) mængderne af de vigtigste mejeriprodukter, der genanvendes i produktionsprocessen."

b) Stk. 2 udgår.

3. I artikel 5 foretages følgende ændringer:

a) I stk. 2 affattes sidste punktum således: "Metodologirapporterne udarbejdes efter et standardspørgeskema, der udarbejdes af Kommissionen efter proceduren i artikel 7."

b) Som stk. 3 indsættes:

"3. Medlemsstaterne meddeler hvert år Kommissionen, hvilken måle- eller estimeringsmetode de har anvendt ved udarbejdelsen af de i artikel 4, stk. 1, nævnte data, og om de har ajourført den anvendte metode, samt de oplysninger, der er nødvendige med henblik på fortolkningen af dataene. De data, som medlemsstaterne indberetter om den regionale produktion af mejeriprodukter og om proteinindholdet i de vigtigste mejeriprodukter, skal være pålidelige, idet der anvendes generelt anerkendte statistiske metoder."

4. I artikel 6 foretages følgende ændringer:

a) I stk. 2 indsættes følgende:

"Kommissionen kan offentliggøre fortrolige data, hvis undersøgelsesenhederne giver tilladelse hertil. Medlemsstaterne anmoder undersøgelsesenhederne om tilladelse og meddeler Kommissionen resultatet af anmodningen, når dataene indberettes til denne."

b) I stk. 3 foretages følgende ændringer:

- i litra b) udgår andet afsnit.

- litra c) affattes således:

"c) i september i det år, der følger efter det år, hvori referencedatoen falder: de i artikel 1, nr. 2, og i artikel 4, stk. 1, litra b), nr. v), og litra c), omhandlede resultater."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. marts 2004. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand